Bendt Bendtsen (KF), 2004-06-01:
Allerførst en tak til hr. Keld Albrechtsen, fordi vi i dag får muligheden for at debattere dette beslutningsforslag.
Sidste gang vi stod her i salen og skulle diskutere dette forslag, var hr. Keld Albrechtsen gået til møde med en amerikansk minister.
Det var åbenbart mere vigtigt end at debattere med den danske minister, men det har jeg selvfølgelig fuld forståelse for.
Enhedslisten har fremsat et forslag om kommunal anvisningsret i privat udlejningsbyggeri, der i høj grad ligner de beslutningsforslag, der tidligere er fremsat af Enhedslisten og SF, og som vi behandlede her i Folketinget i januar og oktober 2001 og april 2002.
Dengang var der ikke flertal for beslutningsforslagene.
Formålet med forslaget er at skaffe kommunerne flere muligheder for at anvise boligsøgende en lejlighed, og det skal ifølge forslaget ske ved at tvinge de private udlejere til at stille hver fjerde ledige lejlighed til rådighed for kommunal anvisning.
Enhedslisten begrunder forslaget med, at regeringens boligpolitik ikke afhjælper boligmangelen og ikke bidrager til at skabe en boligmasse med en varieret beboersammensætning.
Enhedslisten påstår f.eks., at regeringen har holdt kommunerne i en økonomisk skruestik, så det almene nybyggeri ikke har nået de forventede højder.
Det er lige før man skulle tro, at Enhedslisten har kigget lidt på de tidligere forslag og ikke rigtig har lagt mærke til, hvad der er sket, for det er nemlig ikke rigtigt.
Den nuværende regering har, selvfølgelig efter at have indgået forlig med andre partier her i Folketinget, igangsat initiativer, som er rettet mod at få gang i boligbyggeriet.
Efter at regeringen tiltrådte, blev der i 2002 og 2003 givet støtte til byggeri af henholdsvis 14.000 og 8.000 almene boliger, dvs. 22.000 almene boliger i alt, og det er jo en markant stigning sammenholdt med 2000 og 2001, hvor tallene lå på omkring 6.000 pr. år.
Med strategien »Flere boliger - vækst og fornyelse på boligmarkedet« fra 2002 er der yderligere iværksat en lang række initiativer, der indebærer etablering af flere boliger.
Det drejer sig om flere private udlejningsboliger, flere ungdomsboliger og bedre muligheder for at bygge almene boliger og tagboliger.
Regeringen har desuden med sin forårspakke sørget for, at boliginvesteringerne på bl.a. disse områder fremrykkes med op imod 2,5 mia. kr.
Forårspakken fordoblede således investeringerne i støttet privat udlejningsbyggeri i 2004 fra 1 mia. kr. til omkring 2 mia. kr., og det vil føre til, at der kan bygges 800-900 ekstra familieboliger i de områder af landet, hvor efterspørgslen er størst.
Mellem 400 og 600 ungdomsboliger vil også være til rådighed tidligere end planlagt, og kommunerne vil få mulighed for at få lånefinansieret deres andel af udgifterne til alment boligbyggeri.
Enhedslistens påstand om, at regeringen ikke afhjælper boligmangelen, og at regeringen har holdt kommunerne i en økonomisk skruestik, så det almene nybyggeri ikke har nået de forventede højder, holder altså ikke, og regeringen har netop taget en række initiativer til at øge udbuddet af forskellige boligtyper - initiativer, der giver bedre muligheder for generelt at sikre en mere varieret beboersammensætning i alle boligområder.
Regeringen har i tirsdags offentliggjort sin ghettostrategi, der netop har som mål at fremme en mere varieret beboersammensætning i de mest udsatte almene boligområder.
Vi giver kommuner og boligorganisationer en række redskaber, bl.a. nye anvisningsregler for kommuner med ghettoområder, som på sigt kan få områderne ud af den negative spiral.
Det sker ikke ved anvisning alene, men også ved en række yderligere tiltag.
Vi foreslår også, at støtten til opførelse af privat udlejningsbyggeri kan forhøjes, hvis kommunen samtidig får anvisningsret.
Det er en praksis, der er bedre end tvang, som forslagsstillerne egentlig lægger op til.
Det er selvfølgelig noget, der skal forhandles med forligspartierne, og om det kan gennemføres, afhænger selvfølgelig af, om vi alle er enige.
Tvang er efter regeringens opfattelse ikke den rigtige måde at afhjælpe boligmangelen og sikre en blandet beboersammensætning på.
Det er ikke denne regerings politik at begrænse de private udlejeres ret til at råde over deres ejendomme og til at bestemme, hvem de skal udleje til, og regeringen kan derfor ikke støtte forslaget.